Børnesår, også kaldet impetigo, er en overfladisk betændelse i huden, oftest med bakterier kaldet stafylokokker. Sårene har typisk et lidt ulækkert udseende med sår, der er dækket af honninggule skorper. Ofte klør det, så børnene piller i det. Børnesår smitter ved direkte berøring og kan også overføres indirekte, for eksempel gennem håndklæder eller fra fingrene, der lige har pillet i sårene. Det er som regel nemt at behandle lokalt med cremer eller sæbe, samt selvfølgelig god hygiejne og hyppig håndvask. Børnesår smitter hovedsageligt blandt mindre børn, og jeg tænker, at det kan skyldes, at voksne bedre er i stand til at overholde hygiejnereglerne. Dertil kommer, at voksne måske også har et mere veludviklet immunforsvar over for denne form for infektion. Børnesår er faktisk så smitsomt, at mindre børn skal blive hjemme fra institution, indtil skorperne er faldet af, og såret tørret ind. Her bliver der sikkert god brug for bedsteforældrene, så det er ret smart, at smitten ikke bider ligeså let på dem.